|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број: 021-301/2024-II-01**

**Датум:04.11.2024. године.**

На основу члана 46. става 1. тачке 1) Закона о локалној самоуправи (“Сл. гласник РС”, број 129/2007, 83/2014-др. закон, 101/2016 др. закон, 47/2018 и 111/2021 – др.закон), члана 71. става 1. тачке 1) Статута општине Рача ("Сл. гласник општине Рача", број 3/2019) и члана 2. става 1. тачке 1) Пословника о раду Општинског већа ("Сл. гласник општине Рача", број 22/20, 8/22 и 9/24), а у вези са чланом 44. Закона о социјалној заштити („Службени гласник РС“, бр. 24/2011 и 117/2022 – одлука Уставног суда), Општинско веће општине Рача, на седници одржаној дана 04.11.2024. године, утврдило је предлог:

**ОДЛУКЕ**

**О ОБЕЗБЕЂИВАЊУ И ПРУЖАЊУ УСЛУГЕ ПОМОЋ У КУЋИ**

1. **УВОДНЕ ОДРЕДБЕ**

**Предмет уређивања**

**Члан 1.**

Овом одлуком уређују се услови и начин обезбеђивања и пружања услуге помоћ у кући, сврха и садржина услуге, корисници услуге, трајање услуге, поступак за одлучивање о коришћењу услуге, одбијање захтева за коришћење услуге и право на жалбу, обезбеђивање услуге, стандарди услуге, извор финансирања, трошкови и цена услуге помоћ у кући.

Сви термини употребљени у овој одлуци, а који имају родно значење, изражени у граматичком мушком роду, подразумевају природни мушки и женски пол лица на који се односе.

**Сврха услуге**

**Члан 2.**

Сврха услуге помоћи у кући је подршка корисницима у задовољавању свакодневних животних потреба, како би се унапредио или одржао квалитет живота.

**Садржина услуге**

**Члан 3.**

Активности услуге помоћ у кући подразумевају одговарајућу негу и помоћ, у складу са проценом потреба корисника, и могу обухватити:

1. помоћ у обезбеђивању исхране, која укључује по потреби набавку намирница, обезбеђивање готових оброка, припрема лаких оброка, припрема освежавајућих напитака, помоћ при храњењу;
2. помоћ у одржавању личне хигијене и хигијене стана, укључујући по потреби помоћ при облачењу и свлачењу, обављању физиолошких потреба, умивању, купању, прању косе, чешљању, бријању, сечењу ноктију, прању и одржавању постељине, одеће и обуће, одржавању чистоће просторија, судова и уређаја у домаћинству;
3. помоћ у загревању просторија, укључујући по потреби ложење ватре, чишћење пећи, помоћ у набавци огрева;
4. помоћ у задовољавању социјалних, културно-забавних и других потреба, укључујући помоћ при кретању унутар и ван куће, набавку новина и књига, иницирање социјалних контаката и укључивање корисника у пригодне културне активности у јединици локалне самоуправе, старање о плаћању рачуна;
5. посредовање у обезбеђивању различитих врста услуга, укључујући по потреби посредовање у поправци инсталација, столарије, уређаја за домаћинство, кречење стана и друге услуге;
6. набавку и надгледање узимања лекова и примену савета прописаних од стране квалификованих медицинских стручњака и одвођење на лекарске прегледе;
7. санирање и нега мањих повреда;
8. контролу виталних функција (крвни притисак, телесна температура, ниво шећера у крви, уношење и избацивање течности и сл.);
9. **КОРИШЋЕЊЕ УСЛУГЕ**

**Корисници услуге**

**Члан 4.**

Услуга помоћи у кући доступна је одраслима и старијима, који имају ограничења физичких и психичких способности услед којих нису у стању да независно живе у својим домовима без редовне помоћи у активностима дневног живота, неге и надзора, при чему је породична подршка недовољна или није расположива.

Корисници услуге помоћ у кући су лица из става 1. овог члана која имају пребивалиште на територији општине Рача.

Корисници услуге помоћ у кући могу да буду и избегла и интерно расељена лица са боравиштем на територији општине Рача.

**Трајање услуге**

**Члан 5.**

Услуга помоћ у кући пружа се почев од датума који је одредио пружалац услуге, у обиму до 2 сата дневно радним данима, у складу са процењеним потребама корисника.

Решењем Центра за социјални рад услуга може престати пре рока утврђеног индивидуалним планом у случају престанка потребе корисника за услугом, као и у случајевима нарушеног поверења и личног односа између корисника и неговатељице, затим угрожености интегритета и достојанства корисника, неговатељице и стручних радника, изазваних вербалном или физичком агресијом, одбијањем сарадње, занемаривањем потреба корисника, насилног или непримереног понашања и из других оправданих разлога.

Предлог за престанак услуге пре рока утврђеног индивидуалним планом подноси корисник, односно законски заступник корисника или пружалац услуге са детаљним образложењем разлога за престанак коришћења услуге, о чему Центар за социјални рад одлучује решењем.

**Одлучивање о коришћењу услуге**

**Члан 6.**

Захтев за коришћење услуге помоћ у кући, корисник или његов законски заступникподноси Центру за социјални рад, који о захтеву одлучује решењем.

При утврђивању испуњености услова за коришћење услуге из члана 4. ове одлуке, Центар за социјални рад ће ценити породични статус корисника, при чему ће предност имати лица која живе у самачком домаћинству као и лица оболела од тешких или ретких болести којима је потребна континуирана нега.

Решење о коришћењу услуге помоћ у кући, односно о одбијању захтева за коришћење услуге, Центар за социјални рад доставља организационој јединици Општинске управе надлежној за послове социјалне заштите.

**Решење о одбијању захтева и право на жалбу**

##### **Члан 7.**

Центар за социјални рад донеће решење којим се одбија захтев за коришћење услуге помоћ у кући у случају неиспуњења услова за коришћење услуге из члана 4. ове одлуке.

Против решења донетог у првом степену којим се одбија захтев, странка има право жалбе у року од 15 дана од обавештавања о решењу.

Жалба се подноси Општинском већу преко Центра за социјални рад.

Одлуку о жалби из става 3. овог члана доноси Општинско веће у року од 30 дана од дана подношења уредне жалбе.

1. **ОБЕЗБЕЂИВАЊЕ УСЛУГЕ**

**Пружалац услуге**

**Члан 8.**

Услуга помоћ у кући набавља се од пружаоца услуга социјалне заштите који је за то лиценциран, у складу са законом којим се уређују јавне набавке, законом којим се уређује социјална заштита и прописима донетим за њихово спровођење.

**Уговор о пружању услуге**

**Члан 9.**

Међусобни односи општине и пружаоца услуге из члана 8. ове одлуке, регулишу се уговором о пружању услуге, којим се дефинишу: предмет уговора, вредност уговора, трајање уговора, права и обавезе општине, као наручиоца услуге и права и обавезе пружаоца услуге, интерна евалуација пружене услуге, извештавање, решавање спорова и друга питања.

**Стандарди услуге**

**Члан 10.**

Пружалац услуге пружа услугу помоћ у кући у складу са прописаним:

1. заједничким минималним структуралним стандардима за пружање услуге, којима су утврђени инфраструктурни, организациони и кадровски услови за пружање услуге;
2. заједничким минималним функционалним стандардима за пружање услуге, којима су утврђене вредносне, квантитативне и квалитативне димензије стручних поступака и
3. посебним минималним структуралним стандардима за пружање услуге помоћ у кући.
4. **ФИНАНСИРАЊЕ УСЛУГЕ**

**Извори финансирања**

**Члан 11.**

Услуга помоћ у кући финансира се из:

* буџета општине Рача;
* партиципације корисника;
* донација и поклона и
* других извора, у складу са законом.

**Трошкови и цена услуге**

**Члан 12.**

Трошкови и цена услуге помоћ у кући обрачунавају се у складу са актом о методологији формирања цене услуга социјалне заштите у надлежности општине и годишњим актом надлежног органа о утврђивању цене услуге.

**Учешће корисника у плаћању цене услуге**

**Члан 13.**

Надлежни центар за социјални рад доноси решење којим се утврђује висина учешћа корисника услуге помоћ у кући за стара и одрасла лица са инвалидитетом, а према утврђеној скали партиципације по Одлуци о учешћу корисника у цени услуге који доноси Скупштина општине Рача.

Утврђени износ учешћа корисника услуге помоћ у кући за стара и одрасла лица са инвалидитетом уплаћује се у буџет општине Рача.

Учешће корисника услуге помоћи у кући за стара и одрасла лица са инвалидитетом примењиваће се од 01.01.2026. године.

1. **ЗАВРШНА ОДРЕДБА**

**Ступање на снагу**

**Члан 14.**

Одлука ступа на снагу осмог дана од дана објављивања у „Службеном гласнику општине Рача“.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

* Скупштини општине Рача;
* а/а.