|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број: 021-302/2024-II-01**

**Датум:04.11.2024. године.**

На основу члана 46. става 1. тачке 1) Закона о локалној самоуправи (“Сл. гласник РС”, број 129/2007, 83/2014-др. закон, 101/2016 др. закон, 47/2018 и 111/2021 – др.закон), члана 71. става 1. тачке 1) Статута општине Рача ("Сл. гласник општине Рача", број 3/2019) и члана 2. става 1. тачке 1) Пословника о раду Општинског већа ("Сл. гласник општине Рача", број 22/20, 8/22 и 9/24), а у вези са чланом 45. Закона о социјалној заштити („Службени гласник РС“, бр. 24/2011 и 117/2022 – одлука Уставног суда), Општинско веће општине Рача, на седници одржаној дана 04.11.2024. године, утврдило је предлог:

**ОДЛУКЕ**

**О ОБЕЗБЕЂИВАЊУ И ПРУЖАЊУ УСЛУГЕ ПЕРСОНАЛНА АСИСТЕНЦИЈА**

1. **УВОДНЕ ОДРЕДБЕ**

**Предмет уређивања**

**Члан 1.**

Овом одлуком уређују се услови и начин обезбеђивања и пружања услуге персонална асистенција, сврха и садржина услуге, корисници услуге, трајање услуге, поступак за одлучивање о коришћењу услуге, одбијање захтева за коришћење услуге и право на жалбу, обезбеђивање услуге, стандарди услуге, извор финансирања, трошкови и цена услуге персоналне асистенције.

Сви термини употребљени у овој одлуци, а који имају родно значење, изражени у граматичком мушком роду, подразумевају природни мушки и женски пол лица на који се односе.

**Сврха услуге**

**Члан 2.**

Сврха услуге персонална асистенција је пружање одговарајуће индивидуалне практичне подршке која је кориснику неопходна за задовољавање личних потреба и укључивање у образовне, радне и друштвене активности у заједници, ради успостављања што већег нивоа самосталности.

**Садржина услуге**

**Члан 3.**

Активности услуге персоналне асистенције усмерене су ка одржавању и унапређењу квалитета живота корисника, у зависности од идентификованих потреба и капацитета за самостално обављање одређених активности, као и капацитета породице корисника и доступних ресурса и по потреби укључују:

1) помоћ у одржавању личне хигијене и задовољавању основних личних потреба (помоћ при облачењу и свлачењу, обављању физиолошких потреба, купању, прању косе итд.);

2) помоћ у одржавању хигијене стана, обављању свакодневних активности и задовољавању основних животних потреба (обезбеђивање исхране, набавка намирница, спремање оброка, храњење, одржавање чистоће просторија итд.);

3) подизање, премештање и помоћ при кретању унутар и изван корисникове куће, радног места и места где се одвијају друштвене и образовне активности, помоћ у коришћењу превоза;

4) помоћ у коришћењу терапеутских и здравствених услуга и коришћењу и одржавању помагала;

5) помоћ при комуникацији, социјалним контактима и задовољавању социјалних, културно-забавних и других потреба;

6) помоћ при обављању различитих радних, образовних и друштвених активности.

1. **КОРИШЋЕЊЕ УСЛУГЕ**

**Корисници услуге**

**Члан 4.**

Услуга персонална асистенција обезбеђује се пунолетним лицима са инвалидитетом са процењеним I или II степеном подршке, која остварују право на увећан додатак за помоћ и негу другог лица, имају способност за самостално доношење одлука, радно су ангажована или активно укључена у рад удружења грађана, спортских друштава, политичких партија и других облика друштвеног ангажовања, односно укључена су у редовни или индивидуални образовни програм.

Корисници услуге персонална асистенција су лица из става 1. овог члана која имају пребивалиште на територији општине Рача.

Корисници услуге персонална асистенција могу да буду и избегла и интерно расељена лица са боравиштем на територији општине Рача.

**Трајање услуге**

**Члан 5.**

Услуга персонална асистенција пружа се почев од датума који је одредио пружалац услуге, у обиму до 40 часова недељно, у складу са процењеним потребама корисника.

Решењем Центра за социјални рад услуга може престати пре рока утврђеног индивидуалним планом у случају престанка потребе корисника за услугом, као иу случајевима нарушеног поверења и личног односа између корисника и персоналног асистента, угрожености интегритета и достојанства корисника, персоналног асистента, стручних радника и других корисника услуге, изазваних вербалном или физичком агресијом, одбијањем сарадње, занемаривањем потреба корисника, насилног или непримереног понашања и из других оправданих разлога.

Предлог за престанак услуге пре рока утврђеног индивидуалним планом подноси корисник или пружалац услуге са детаљним образложењем разлога за престанак коришћења услуге, о чему Центар за социјални рад одлучује решењем.

**Одлучивање о коришћењу услуге**

**Члан 6.**

Захтев за коришћење услуге персонална асистенција корисник подноси Центру за социјални рад, који о захтеву одлучује решењем.

Решење о коришћењу услуге персонална асистенција односно о одбијању захтева за коришћење услуге, Центар за социјални рад доставља организационој јединици Општинске управе надлежној за послове социјалне заштите.

При утврђивању испуњености услова за коришћење услуге из члана 4. ове одлуке, Центар за социјални рад ће ценити породични статус корисника, при чему ће предност имати лица која живе у самачком домаћинству, а затим лица која су радно ангажована.

**Решење о одбијању захтева и право на жалбу**

##### **Члан 7.**

Центар за социјални рад донеће решење којим се одбија захтев за коришћење услуге персонална асистенција у случају неиспуњења услова за коришћење услуге из члана 4. ове одлуке.

Против решења донетог у првом степену којим се одбија захтев, странка има право жалбе у року од 15 дана од обавештавања о решењу.

Жалба се подноси Општинском већу преко Центра за социјални рад.

Одлуку о жалби из става 3. овог члана, Општинско веће доноси у року од 30 дана од дана подношења уредне жалбе.

1. **ОБЕЗБЕЂИВАЊЕ УСЛУГЕ**

**Пружалац услуге**

**Члан 8.**

Услуга персоналне асистенције набавља се од пружаоца услуга социјалне заштите који је за то лиценциран, у складу са законом којим се уређују јавне набавке, законом којим се уређује социјална заштита и прописима донетим за њихово спровођење.

**Уговор о пружању услуге**

**Члан 9.**

Међусобни односи општине и пружаоца услуге из члана 8. ове одлуке, регулишу се уговором о пружању услуге, којим се дефинишу: предмет уговора, вредност уговора, трајање уговора, права и обавезе општине, као наручиоца услуге и права и обавезе пружаоца услуге, интерна евалуација пружене услуге, извештавање, решавање спорова и друга питања.

**Стандарди услуге**

**Члан 10.**

Пружалац услуге пружа услугу персоналне асистенције у складу са прописаним:

1. заједничким минималним структуралним стандардима за пружање услуге, којима су утврђени инфраструктурни, организациони и кадровски услови за пружање услуге;
2. заједничким минималним функционалним стандардима за пружање услуге, којима су утврђене вредносне, квантитативне и квалитативне димензије стручних поступака и
3. посебним минималним структуралним стандардима за пружање услуге персоналне асистенције.
4. посебним минималним функционалним стандардима за услугу персоналне асистенције.
5. **ФИНАНСИРАЊЕ УСЛУГЕ**

**Извори финансирања**

**Члан 11.**

Услуга персоналне асистенције финансира се из:

* буџета општине Рача;
* партиципације корисника;
* донација и поклона и
* других извора, у складу са законом.

**Трошкови и цена услуге**

**Члан 12.**

Трошкови и цена услуге персоналне асистенције обрачунавају се у складу са актом о методологији формирања цене услуга социјалне заштите у надлежности општине и годишњим актом надлежног органа о утврђивању цене услуге.

**Учешће корисника у плаћању цене услуге**

**Члан 13.**

Надлежни центар за социјални рад доноси решење којим се утврђује висина учешћа корисника услуге персонална асистенција, а према утврђеној скали партиципације по Одлуци о учешћу корисника у цени услуге који доноси Скупштина општине Рача.

Утврђени износ учешћа корисника услуге персонална асистенција уплаћује се у буџет општине Рача.

1. **ЗАВРШНА ОДРЕДБА**

**Ступање на снагу**

**Члан 14.**

Одлука ступа на снагу осмог дана од дана објављивања у „Службеном гласнику општине Рача “.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

* Скупштини општине Рача;
* а/а.