|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број: 021-304/2024-II-01**

**Датум:04.11.2024. године.**

На основу члана 46. става 1. тачке 1) Закона о локалној самоуправи (“Сл. гласник РС”, број 129/2007, 83/2014-др. закон, 101/2016 др. закон, 47/2018 и 111/2021 – др.закон), члана 71. става 1. тачке 1) Статута општине Рача ("Сл. гласник општине Рача", број 3/2019) и члана 2. става 1. тачке 1) Пословника о раду Општинског већа ("Сл. гласник општине Рача", број 22/20, 8/22 и 9/24), а у вези са чланом 32. ставoм 1. тачком 6) Закона о локалној сaмоуправи 129/2007, 83/2014 - др. закон, 101/2016 - др. закон, 47/2018 и 111/2021 - др. закон), чланом 213. Закона о социјалној заштити („Службени гласник РС“, бр. 24/2011 и 117/2022 – одлука Уставног суда), члановима 18. и 19. Одлуке о правима у социјалној заштити из надлежности општине Рача („Службени гласник општине Рача“, број 16/2022) и чланом 40. ставoм 1. тачком 6) Статута општине Рача („Службени гласник општине Рача“, бр. 3/2019), Општинско веће општине Рача, на седници одржаној дана 04.11.2024. године,утврдило је предлог:

**ОДЛУКЕ**

**О УЧЕШЋУ КОРИСНИКА У ЦЕНИ УСЛУГЕ СОЦИЈАЛНЕ ЗАШТИТЕ**

**Предмет уређивања**

**Члан 1.**

Овом Одлуком утврђују се критеријуми и мерила за одређивање учешћа корисника у плаћању цене услуге социјалне заштите, начин учешћа корисника у плаћању цене услуге, примања и приходи од утицаја на утврђивање социјално-економског статуса корисника, регресна скала и учешћа корисника у цени услуге, права и обавезе корисника, права и обавезе надлежног Центра за социјални рад и пружаоца услуге, начин утврђивања учешћа корисника у плаћању цене услуге, обавеза преиспитивања учешћа и пријављивања промена.

Сви термини употребљени у овој одлуци, а који имају родно значење, изражени у граматичком мушком роду, подразумевају природни мушки и женски пол лица на који се односе.

**Начин учешћа корисника у плаћању цене услуге**

**Члан 2.**

Учешће корисника у плаћању цене услуга социјалне заштите,у зависности од социјално-економског статуса корисника може бити:

* У целости из средстава корисника, његовог сродника или трећег лица
* Уз делимично учешће корисника, његовог сродника, трећег лица и буџета Републике Србије или јединице локалне самоуправе.
* У целости из буџета јединице локалне самоуправе.

**Примања и приходи од утицаја на утврђивање висине учешћa корисника у цени услуге**

**Члан 3.**

Примања и приходи од утицаја на утврђивање висине учешћа корисника у цени услуге чине:

* Примања и приходи који се остварују у месечним износима, и то приход по основу радног односа, односно зарада, плата или накнаде зараде, повремених и привремених послова и уговора о делу, пензија, инвалиднина и друга примања по прописима борачко-инвалидске заштите;
* приход по основу обављања самосталне делатности;
* остали приходи који су утврђени налазом и мишљењем Центра за социјални рад у складу са подзаконским актом којим се уређују примања и приходи који су од утицаја на остваривање права на новчану социјалну помоћ.

Примања и приходи из става 1. овог члана утврђују се у висини просечног месечног прихода заједничког домаћинства, оствареног у последња три месеца који претходе месецу у коме је поднет захтев за коришћење услуге.

На примања и приходе заједничког домаћинства који се не узимају у обзир приликом одређивања учешћа корисника у цени услуге социјалне заштите,примењује се подзаконски акт којим се уређују примања и приходи који су од утицаја на остваривање права на новчану социјалну помоћ.

**Регресна скала и учешће корисника у цени услуге**

**Члан 4.**

Регресна скала учешћа корисника, утврђује се у зависности од висине прихода заједничког домаћинстваи просечног месечног прихода домаћинства Републици Србији за конкретну услугу социјалне заштите које се пружају у општини Рача.

Корисник који има сродника који je обвезник издржавања а није члан домаћинства, остварује право на учешће у цени услуга према регресној скали, с тим што се у укупне приходе урачунавају приходи чланова заједничког домаћинства и износ давања обвезника издржавања.

Обавеза учешћа корисника услуге **Помоћ у кући за старије особе и особе са инвалидитетом** у плаћању цене услуге утврђује се у зависности од односа укупног месечног прихода заједничког домаћинства корисника и просечног месечног прихода домаћинства у Републици Србији у складу са последњим званичним објављеним податком Републичког завода за статистику како следи:

|  |  |  |
| --- | --- | --- |
| **Однос укупног месечног прихода заједничког домаћинства корисника и просечног месечног прихода домаћинства у Републици Србији** | **Проценатучешћа корисника у цени услуге** | **Проценат учешћа буџета општине у цени услуге** |
| *До 40% укупног месечног прихода заједничког домаћинства у односу на просечни месечни приход домаћинства у РС* | *10%* | *90%* |
| *Од 40% до 60% укупног месечног прихода заједничког домаћинства у односу на просечни месечни приход домаћинства у РС* | *20 %* | *80%* |
| *Од 60% до 80% укупног месечног прихода заједничког домаћинства у односу на просечни месечни приход домаћинства у РС* | *30 %* | *70%* |
| *Од 80% до 100% укупног месечног прихода заједничког домаћинства у односу на просечни месечни приход домаћинства у РС* | *40 %* | *60%* |
| *Преко 100% укупног месечног прихода заједничког домаћинства у односу на просечни месечни приход домаћинства у РС* | *50 %* | *50%* |

Обавеза учешћа корисника услуге **Персоналног асистента** у плаћању цене услуге утврђује се у зависности од категорије корисника, према следећем:

|  |  |  |
| --- | --- | --- |
| **Однос укупног месечног прихода заједничког домаћинства корисника и просечног месечног прихода домаћинства у Републици Србији** | **Проценатучешћа корисника у цени услуге** | **Проценат учешћа буџета општине у цени услуге** |
| *До 40% укупног месечног прихода заједничког домаћинства у односу на просечни месечни приход домаћинства у РС* | *5%* | *95%* |
| *Од 40% до 60% укупног месечног прихода заједничког домаћинства у односу на просечни месечни приход домаћинства у РС* | *10 %* | *90%* |
| *Од 60% до 80% укупног месечног прихода заједничког домаћинства у односу на просечни месечни приход домаћинства у РС* | *15 %* | *85%* |
| *Од 80% до 100% укупног месечног прихода заједничког домаћинства у односу на просечни месечни приход домаћинства у РС* | *20 %* | *80%* |
| *Преко 100% укупног месечног прихода заједничког домаћинства у односу на просечни месечни приход домаћинства у РС* | *25%* | *75%* |

Обавеза учешћа корисника услуге **Лични пратилац детета** у плаћању цене услуге утврђује се у зависности од категорије корисника, према следећем:

|  |  |  |
| --- | --- | --- |
| **Однос укупног месечног прихода заједничког домаћинства корисника и просечног месечног прихода домаћинства у Републици Србији** | **Проценатучешћа корисника у цени услуге** | **Проценат учешћа буџета општине у цени услуге** |
| *До 40% укупног месечног прихода заједничког домаћинства у односу на просечни месечни приход домаћинства у РС* | *5%* | *95%* |
| *Од 40% до 60% укупног месечног прихода заједничког домаћинства у односу на просечни месечни приход домаћинства у РС* | *10 %* | *90%* |
| *Од 60% до 80% укупног месечног прихода заједничког домаћинства у односу на просечни месечни приход домаћинства у РС* | *15 %* | *85%* |
| *Од 80% до 100% укупног месечног прихода заједничког домаћинства у односу на просечни месечни приход домаћинства у РС* | *20 %* | *80%* |
| *Преко 100% укупног месечног прихода заједничког домаћинства у односу на просечни месечни приход домаћинства у РС* | *25%* | *75%* |

Обвезник плаћања учешћа коришћењу услуге Личног пратиоца детета је родитељ.

**Изузеци од примене регресне скале**

**Члан 5**

Корисник који остварује право на додатак за помоћ и негу другог лица и право на увећани додатак за помоћ и негу другог лица, односно право на новчану накнаду за помоћ и негу другог лица по било ком основу, учествује са 20% износа тог додатка, односно накнаде у цени услуге Персонална асистенција и Лични пратилац детета.

Корисници услуге социјалне заштите који су уједно и примаоци новчане социјалне помоћи ослобађају се обавезе учешћа у цени услуге.

Давалац издржавања по основу уговора о доживотном издржавању закљученог са корисником услуге плаћа пуну цену услуге за корисника који је решењем Центра за социјални рад општине Рача упућен на коришћење услуге.

**Начин утврђивања учешћа корисника у цени услуге**

**Члан 6.**

Решењем надлежног Центра за социјални рад утврђује се процентуални и номинални износ учешћа корисника у цени услуге утврђене у складу са Одлуком о методологији формирања цене услуге општине Рача које корисник има да плати на име учешћа у цени услуге.

Начин плаћања учешћа корисника у цени услуге регулише се уговором закљученим између општине, пружаоца и корисника услуге.

**Обавеза преиспитивања учешћа и пријављивања промена**

**Члан 7.**

Центар за социјални рад на годишњем нивоу преиспитује промене од утицаја на учешће корисника у плаћању цене услуге, а нa основу месечних прихода заједничког домаћинства остварених у претходна три месеца и промена просечног месечног прихода домаћинства у Републици Србији према објављеним подацима Републичког завода за статистику.

Корисник је дужан да пријави сваку промену у приходима домаћинства која је од утицаја на учешће у плаћању цене услуге.

Надлежни Центар за социјални рад, у складу са пријавом из става 2. овог члана, доноси ново решење о утврђивању процента учешћа корисника у плаћању цене услуге, односно номиналног износа.

**Завршне одредбе**

**Члан 8.**

Ова oдлука ступа на снагу осмог дана од објављивања у „Сл. гласнику општине Рача“, док ће се одредбе ове oдлуке које се односе на пружање услуге помоћ у кући за старије особе и особе са инвалидитетом примењивати почев од 01.01.2026. године.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

* Скупштини општине Рача;
* а/а.