|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број: 021-303/2024-II-01**

**Датум:04.11.2024. године.**

На основу члана 46. става 1. тачке 1) Закона о локалној самоуправи (“Сл. гласник РС”, број 129/2007, 83/2014-др. закон, 101/2016 др. закон, 47/2018 и 111/2021 – др.закон), члана 71. става 1. тачке 1) Статута општине Рача ("Сл. гласник општине Рача", број 3/2019) и члана 2. става 1. тачке 1) Пословника о раду Општинског већа ("Сл. гласник општине Рача", број 22/20, 8/22 и 9/24), а у вези са чланом 210. Закона о социјалној заштити („Сл. гласник РС“, бр. 24/2011 и 117/2022 – Одлука УС) и чланом 40. Статута општине Рача („Службени гласник општине Рача“ бр. 3/2019), Општинско веће општине Рача, на седници одржаној дана 04.11.2024. године, утврдило је предлог:

**ОДЛУКЕ**

**О МЕТОДОЛОГИЈИ ФОРМИРАЊА ЦЕНЕ УСЛУГА СОЦИЈАЛНЕ ЗАШТИТЕ**

**ЗА ОПШТИНУ РАЧА**

**Предмет уређивања**

**Члан 1.**

Овом Одлуком утврђује се методологија формирањa цене услуга социјалне заштите на локалном нивоу, трошкови услуга, као и надлежности утврђивања цене и то за услуге:

* Дневне услуге у заједници: помоћ у кући за стара и одрасла лица са инвалидититетом; лични пратилац детета са сметњама у развоју и инвалидитетом.
* Услуге подршке за самосталан живот: персонална асистенција.

**Критеријуми и мерила за одређивање трошкова услуга социјалне заштите**

**Члан 2.**

Приликом дефинисања структуре трошкова услуга социјалне заштите узимају се у обзир ближи заједнички и посебни функционални и структурални стандарди прописани подзаконским актом којим се уређују ближи услови и стандарди за пружање услуга социјалне заштите.

**Утврђивање и обрачунавање цене услуга социјалне заштите**

**Члан 3.**

Укупни трошак услуге социјалне заштите у надлежности локалне самоуправе утврђује се на основу структуре трошкова услуге и процењеног капацитета услуге за период пружања услуге.

Цена услуге по кориснику, односно капацитету услуге утврђује се дељењем укупних трошкова из става 1. овог члана са бројем корисника, односно капацитетима услуге.

**Начин обрачуна цене услуге социјалне заштите**

**Члан 4.**

Цена услуге обрачунава се у зависности од врсте услуге и исказује се по сату пружене услуге.

Цена услуге по кориснику обрачунава по сату, тако што се укупни трошак услуге из члана 3. став 2. са укупним бројем сати током периода пружања услуге.

**Трошкови и цена услуге Лични пратилац детета**

**Члан 5.**

Трошкови услуге личног пратиоца детета обухватају:

* Трошкове ангажовања, односно бруто зараде стручног/их радника пружаоца услуге и осталих личних примања;
* Трошкови ангажовања, односно бруто зараде личних пратилаца ангажованих на пружању услуге по основу уговора о раду (на одређено или неодређено време) и/или ангажованих по другом основу и осталих личних примања;
* Материјалне трошкове услуге који се утврђују према најповољнијим тржишним ценама по јединици ових трошкова,а које чине: трошкови горива и редовног сервисирања возила, трошкови превоза ангажованих личних пратилаца и слично.
* Остале материјалне и нематеријалне трошкове од значаја за пружање услуге који се утврђују према најповољнијим тржишним ценама по јединици ових трошкова, а које чине: трошкови канцеларијског материјала, трошкови комуникације и сл.
* Трошкови накнаде законом утврђених обавеза.

**Трошкови услуге Персонална асистенција**

**Члан 6.**

Трошкови услуге Персоналне асистенције обухватају:

* Трошкове ангажовања, односно бруто зараде стручног радника пружаоца услуге и осталих личних примања;
* Трошкове ангажовања, односно бруто зараде персоналних асистената ангажованих по основу уговора о раду и/или по другом основу, и осталих личних примања;

- Материјалне трошкове услуге који се утврђују према најповољнијим тржишним ценама по јединици ових трошкова, а које чине: трошкови горива и редовног одржавања возила, трошкови превоза ангажованих персоналних асистената;

* Остале материјалне и нематеријалне трошкове од значаја за пружање услуге, који се утврђују према најповољнијим тржишним ценама по јединици ових трошкова, а које чине: трошкови комуникације, канцеларијски материјал;
* Трошкови накнаде законом утврђених обавеза.

**Трошкови и цена услуге Помоћ у кући за старије особе и особе са инвалидитетом**

**Члан 7.**

Трошкови услуге помоћи у кући за старије особе и особе са инвалидитетом обухватају:

* Трошкове ангажовања, односно бруто зараде стручних радника пружаоца услуге и осталих личних примања;
* Трошкови ангажовања, односно бруто зараде неговатељица – домаћица ангажованих на пружању услуге по основу уговора о раду и осталих личних примања;
* Материјалне трошкове услуге који се утврђују према најповољнијим тржишним ценама по јединици ових трошкова, а које чине: трошкови горива, укључујући и редовне трошкове одржавања возила; опрема и средства за рад геронтодомаћица;
* Остале материјалне и нематеријалне трошкове од значаја за пружање услуге који се утврђују према најповољнијим тржишним ценама по јединици ових трошкова, а које чине: трошкови комуникације, средства за хигијену;
* Трошкови амортизације који се утврђују у складу са законским прописима и обрачунавају се по минималним законским стопама.
* Трошкови накнаде законом утврђених обавеза.

**Орган надлежан за утврђивање цене**

**Члан 8.**

Цену услуге из члана 3. и 4. ове одлуке, утврђује организациона јединица општинске управе надлежна за послове социјалне заштите у сарадњи са организационом јединицом надлежном за послове финансија, најкасније до 30. новембра текуће године за наредну буџетску годину.

**Основ за цену пружаоца услуге**

**Члан 9.**

Укупан трошак услуге из члана 3. став 1. ове Одлуке представља полазни параметар за одређивање процењене вредности јавне набавке, односно набавке на коју се одредбе закона којим се уређују јавне набавке не примењује, која се даље утврђује провером путем истраживања тржишта предмета набавке,  у случају да се услуга набавља од пружаоца који је за исту лиценциран кроз поступак набавке услуга социјалне заштите.

**Завршне одредбе**

**Члан 10.**

Одлука ступа на снагу осмог дана од дана објављивања у Службеном гласнику општине Рача.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

* Скупштини општине Рача;
* а/а.